
AKCIJAS “MANS VĀRDS LATVIJAI” NOLIKUMS


I. Vispārīgie jautājumi

1. Akcijas “Mans vārds Latvijai” (turpmāk – akcija) nolikums (turpmāk – nolikums) nosaka akcijas mērķi, norises kārtību, dalībnieku loku, radošā darba iesniegšanas kārtību, uzvarētāju noteikšanas un apbalvošanas kārtību, kā arī personas datu un iesniegto radošo darbu izmantošanas nosacījumus, tostarp radošo darbu izmantošanu 2027. gada kalendārā, kuru paredzēts izveidot par godu Valsts valodas centra 35. gadadienai.

2. Akcijas rīkotājs ir Valsts valodas centrs, reģistrācijas Nr. 90000463460, Raiņa bulvāris 15, Rīga, LV-1050 (turpmāk – centrs).

3. Akcija tiek rīkota saskaņā ar Ministru kabineta 2020. gada 2. septembra noteikumu Nr. 550 “Valsts valodas centra nolikums” 4.13. apakšpunktu.

4. Akcijas norises laiks ir no 2026. gada 27. oktobra līdz 2026. gada 22. novembrim (ieskaitot).

II. Akcijas mērķis

5. Akcijas mērķis ir:
5.1. veicināt skolēnu izpratni par latviešu valodu kā vienu no Latvijas valsts pamatvērtībām;
5.2. veicināt skolēnu izpratni par valsts valodas nozīmi Latvijas identitātes, kultūras un sabiedrības attīstībā;
5.3. veicināt skolēnu interesi par valsts valodu un tās lietojumu;
5.4. sekmēt skolēnu radošumu un interesi par latviešu valodu;
5.5. akcijas noslēgumā izveidot 2027. gada kalendāru, kurā paredzēts iekļaut akcijas uzvarētāju radošo darbu attēlus, tādējādi atzīmējot centra 35. gadadienu.

III. Akcijas dalībnieki

6. Akcijā var piedalīties Latvijas izglītības iestāžu 1.–6. klases skolēni.

7. Viens dalībnieks akcijā var iesniegt vienu radošo darbu.

8. Dalībnieks var iesniegt radošo darbu ar sava likumiskā pārstāvja vai izglītības iestādes pārstāvja starpniecību.

9. Ja radošo darbu iesniedz izglītības iestādes pārstāvis, viņš apliecina, ka radošais darbs tiek iesniegts ar dalībnieka likumiskā pārstāvja atļauju radošā darba izmantošanai saskaņā ar šo nolikumu.

IV. Akcijas uzdevums

10. Akcijas dalībniekam:
10.1. jāizvēlas viens latviešu valodas vārds, kas, viņaprāt, vislabāk raksturo Latviju;
10.2. izvēlētais vārds jāattēlo zīmējumā, kolāžā, aplikācijā vai citā radošā darbā, neizmantojot datoru;
10.3. kopā ar radošo darbu jāiesniedz īss pamatojums, kāpēc, viņaprāt, ir svarīgi sargāt un rūpēties par valsts valodu – latviešu valodu.

11. Radošajam darbam jābūt paša dalībnieka radītam.

V. Radošā darba iesniegšana

12. Radošo darbu var iesniegt:
12.1. nosūtot tā fotogrāfiju vai skenētu attēlu “JPEG”, “TIFF” vai “PNG” formātā uz e-pasta adresi valodas.akcija@vvc.gov.lv;
12.2. aizpildot akcijas pieteikuma formu centra tīmekļvietnē https://www.vvc.gov.lv/lv/form/mans_vards_latvijai;
12.3. nosūtot radošo darbu pa pastu uz centra adresi: Raiņa bulvāris 15, Rīga, LV-1050.

13. Iesniedzot radošo darbu, norāda:
13.1. dalībnieka vārdu, klasi, pilsētu vai novadu;
13.2. radošajā darbā attēloto latviešu valodas vārdu;
13.3. īsu pamatojumu, kāpēc, viņaprāt, ir svarīgi sargāt un rūpēties par valsts valodu – latviešu valodu;
13.4. izglītības iestādes pārstāvja vai likumiskā pārstāvja kontaktinformāciju.

VI. Personas datu apstrāde

14. Centrs ir personas datu pārzinis attiecībā uz personas datu apstrādi, kas tiek veikta akcijas organizēšanai un norises nodrošināšanai.

15. Akcijas organizēšanai un norises nodrošināšanai centrs apstrādā tikai tādus personas datus, kas nepieciešami konkrētajam apstrādes nolūkam.

16. Akcijas ietvaros atkarībā no iesniegšanas veida un konkrētā apstrādes nolūka var tikt apstrādāti nolikuma 13. punktā minētie dati.

17. Personas dati tiek apstrādāti šādiem nolūkiem:
17.1. akcijas dalībnieku reģistrēšanai un dalības nodrošināšanai;
17.2. akcijas uzvarētāju noteikšanai;
17.3. saziņai ar uzvarētājiem un viņu likumiskajiem pārstāvjiem;
17.4. balvu izsniegšanai;
17.5. akcijas norises dokumentēšanai un atspoguļošanai;
17.6. akcijas rezultātu paziņošanai un uzvarētāju radošo darbu publicēšanai centra tīmekļvietnē www.vvc.gov.lv un centra lapā sociālajos medijos “Facebook” un “X”;
17.7. 2027. gada kalendāra, kas tiks veidots par godu centra 35. gadadienai, izveidei un izplatīšanai.

18. Personas datu apstrādes tiesiskais pamats akcijas organizēšanai un norisei ir Eiropas Parlamenta un Padomes 2016. gada 27. aprīļa Regulas (ES) 2016/679 (Vispārīgā datu aizsardzības regula) 6. panta 1. punkta e) apakšpunkts – apstrāde ir nepieciešama, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras, ciktāl konkrētā apstrāde ir nepieciešama centra funkciju un uzdevumu izpildei.

19. Ja personas datu apstrāde tiek veikta, pamatojoties uz piekrišanu, likumiskajam pārstāvim ir tiesības jebkurā laikā piekrišanu atsaukt, taču piekrišanas atsaukšana neietekmē tās personas datu apstrādes likumību, kas veikta pirms piekrišanas atsaukšanas.

20. Personas dati, kas vairs nav nepieciešami attiecīgā apstrādes nolūka sasniegšanai un kuru turpmākai glabāšanai nepastāv cits tiesisks pamats, tiek dzēsti vai citādi iznīcināti.

21. Jautājumos par personas datu apstrādi vai savu datu aizsardzības tiesību īstenošanu dalībnieks vai viņa likumiskais pārstāvis var vērsties pie centra, izmantojot e-pasta adresi DAS@vvc.gov.lv.

22. Datu subjektam ir tiesības iesniegt sūdzību Datu valsts inspekcijā, ja viņš uzskata, ka viņa personas datu apstrāde neatbilst piemērojamajiem personas datu aizsardzības normatīvajiem aktiem.

VII. Radošo darbu izmantošana

23. Iesniedzot radošo darbu, dalībnieka izglītības iestādes pārstāvis vai likumiskais pārstāvis piekrīt, ka centrs var izmantot iesniegto radošo darbu akcijas un centra darbības atspoguļošanai un popularizēšanai saskaņā ar šo nolikuma punktu, tostarp:
23.1. reproducēt un publicēt radošo darbu centra tīmekļvietnē un sociālo mediju kontos;
23.2. izmantot radošo darbu informatīvos, izglītojošos un reprezentatīvos materiālos, tostarp plakātos, prezentācijās, kalendāros, apsveikuma kartītēs un citos drukātos vai elektroniskos materiālos;
23.3. izmantot radošo darbu fotogrāfijās, video un citos vizuālos materiālos;
23.4. padarīt radošo darbu pieejamu sabiedrībai internetā un citos elektroniskās komunikācijas kanālos;
23.5. veikt radošā darba tehnisko pielāgošanu, piemēram, izmēra, izšķirtspējas vai formāta maiņu, ciktāl tas nepieciešams konkrētajam izmantošanas veidam;
23.6. izmantot radošo darbu kopā ar informāciju par akciju, tās norisi un dalībniekiem.

VIII. Uzvarētāju noteikšana, paziņošana un apbalvošana

24. 2026. gada 24. novembrī no tiem akcijas dalībniekiem, kuri būs izpildījuši akcijas uzdevumu un iesnieguši pieteikumu atbilstoši nolikuma prasībām, tiks izlozēti 12 uzvarētāji. Veicot uzvarētāju izlozi, centrs izmantos katram iesūtītajam radošajam darbam piešķirto identifikatora numuru.

25. 2026. gada 26. novembrī centra tīmekļvietnē www.vvc.gov.lv un centra lapā sociālajos medijos “Facebook” un “X” tiks publicēti uzvarētāju vārdi, klase un pilsēta vai novads.

26. Akcijas uzvarētāji saņems centra sarūpētas balvas. Uzvarētāji par balvas saņemšanu tiks informēti individuāli, izmantojot pieteikumā norādīto e-pastu.

IX. Noslēguma jautājumi

27. Centrs ir tiesīgs neiekļaut akcijā radošo darbu, kas neatbilst akcijas uzdevumam, iesniegšanas prasībām vai saturam.

